b'\n_START_ARTICLE_\nBannaus\n_START_PARAGRAPH_\nBannaus tulee englannin kielen sanasta ban ja tarkoittaa porttikiellon antamista tai vain p\xc3\xa4\xc3\xa4syn tai muun oikeuden est\xc3\xa4mist\xc3\xa4._NEWLINE_T\xc3\xa4m\xc3\xa4 puhekielen termi on k\xc3\xa4yt\xc3\xb6ss\xc3\xa4 l\xc3\xa4hinn\xc3\xa4 IRC-yhteis\xc3\xb6iss\xc3\xa4, mutta on levinnyt my\xc3\xb6s muihin internetin verkkoyhteis\xc3\xb6muotoihin. Bannaamalla jonkun irc-kanavan k\xc3\xa4ytt\xc3\xa4j\xc3\xa4n, kanavaoperaattorit voivat est\xc3\xa4\xc3\xa4 huonok\xc3\xa4yt\xc3\xb6ksisen - tai muusta syyst\xc3\xa4 ei-toivotun - k\xc3\xa4ytt\xc3\xa4j\xc3\xa4n p\xc3\xa4\xc3\xa4syn kanavalle joko v\xc3\xa4liaikaisesti tai pysyv\xc3\xa4sti. K\xc3\xa4ytt\xc3\xa4j\xc3\xa4 tunnistetaan h\xc3\xa4nen verkko-osoitteensa perusteella. Lis\xc3\xa4ksi on mahdollista bannata kokonaisia verkkoalueita \xe2\x80\x93 esimerkiksi jonkin tietyn maatunnuksen, kuten .fi. Mik\xc3\xa4li bannit eiv\xc3\xa4t kata k\xc3\xa4ytt\xc3\xa4j\xc3\xa4n koko ip-osoitetta, voi bannit saanut k\xc3\xa4ytt\xc3\xa4j\xc3\xa4 palata kanavalle muuttamalla erilaisia k\xc3\xa4ytt\xc3\xa4j\xc3\xa4tietojaan (t\xc3\xa4ll\xc3\xb6in h\xc3\xa4net voi kuitenkin tunnistaa aika helposti ip-osoitteen perusteella). Kaikki bannit pystyt\xc3\xa4\xc3\xa4n kiert\xc3\xa4m\xc3\xa4\xc3\xa4n vaihtamalla ip-osoitetta tarpeeksi. Tavallinen k\xc3\xa4ytt\xc3\xa4j\xc3\xa4 ei pysty useissa tapauksissa vaihtamaan ip-osoitettaan suoraan, mutta on mahdollista tulla IRCiin esimerkiksi WWW:n IRC-portaalien kautta, jolloin IRCiss\xc3\xa4 muilla k\xc3\xa4ytt\xc3\xa4jille n\xc3\xa4kyv\xc3\xa4 ip-osoite on t\xc3\xa4ysin erilainen kuin k\xc3\xa4ytt\xc3\xa4j\xc3\xa4n varsinainen ip. Ulkomaiset osoitteet voidaan bannata esimerkiksi kanavalta, joka on tarkoitettu vain tietyn kielisille keskustelijoille._NEWLINE_Bannaaminen on hyv\xc3\xa4 keino est\xc3\xa4\xc3\xa4 ilkikuristen k\xc3\xa4ytt\xc3\xa4jien tai bottien floodaus kanavalla sill\xc3\xa4 t\xc3\xa4ll\xc3\xb6in he eiv\xc3\xa4t voi v\xc3\xa4litt\xc3\xb6m\xc3\xa4sti palata takaisin vaan my\xc3\xb6s pysyv\xc3\xa4t poissa. K\xc3\xa4yt\xc3\xa4nn\xc3\xb6ss\xc3\xa4 se on siis suojautumiskeino palvelunestohy\xc3\xb6kk\xc3\xa4yst\xc3\xa4 vastaan. Bannaamista voidaan k\xc3\xa4ytt\xc3\xa4\xc3\xa4 my\xc3\xb6s er\xc3\xa4\xc3\xa4nlaisena rankaisumenetelm\xc3\xa4n\xc3\xa4. IRCiss\xc3\xa4 ei ole yleens\xc3\xa4 kuitenkaan mit\xc3\xa4\xc3\xa4n muuta valvontaa, kuin kanavien omat operaattorit, jotka voivat olla keit\xc3\xa4 tahansa IRCin k\xc3\xa4ytt\xc3\xa4ji\xc3\xa4. N\xc3\xa4in ollen banneja voidaan jaella t\xc3\xa4ysin mielivaltaisesti eik\xc3\xa4 bannien oikeudenmukaisuudesta ole mit\xc3\xa4\xc3\xa4n takeita.'